मॉनिटरिंग कमेटी के आदेश पर नॉर्थ एमसीडी ने बड़ी कार्रवाई की है। करोलबाग इलाके में चल रहे फेमस करोलबाग मॉल को सील कर दिया गया है। यह कार्रवाई प्रॉपर्टी के मिसयूज पर की गई है। आने वाले दिनों में इस इलाके में और भी कई प्रॉपर्टी पर सीलिंग की कार्रवाई हो सकती है। नॉर्थ एमसीडी के करोलबाग जोन ने गुरुवार सुबह करोलबाग के गुरुद्वारा रोड स्थित करोलबाग मॉल के खिलाफ सीलिंग की बड़ी कार्रवाई की। मॉल के अंदर जाने वाले रास्तों समेत कुल 66 प्वाइंट सील किए। इन प्वाइंट में कुछ शराब और अन्य सामानों की दुकानें शामिल हैं। मॉल के अंदर 140 दुकानें बताई जा रही हैं। लोगों ने विरोध तो किया लेकिन पुलिसबल होने से लोगों की न चली और मॉल को सील कर दिया गया। बिल्डिंग अनंतराज ग्रुप का बताया जा रहा है।